SA fotojoernalis in Sirië ontvoerShiraaz Mahomed. Foto: Facebook Shiraaz Mahomed, ŉ Suid-Afrikaanse fotojoernalis, is in Sirië ontvoer en word steeds vermis ná beloftes dat hy vrygelaat sou word. Imtiaz Sooliman, hoof van Gift of the Givers, het gesê Mahomed is Dinsdag omstreeks 15:45 naby die Al Hilal-hospitaal ontvoer. “Shiraaz en nog twee persone van ons organisasie was op pad na die grens met Turkye en op pad om Sirië te verlaat. Hulle het die pad geneem wat gewoonlik gebruik word om pasiënte per ambulans te vervoer. Dit is ŉ relatief veilige pad.” Volgens Sooliman is hulle glo naby die hospitaal deur twee motors vasgedruk. “Ons bestuurder het die motor se toeter gedruk en vir hulle gewys om pad te gee. ŉ Groep mans met vuurwapens het die motor genader. Hulle het die motor se deure oopgemaak en die vuurwapens op die twee persone van ons organisasie gerig terwyl hulle na Shiraaz gekyk het. “Ons mense het vir hulle gesê om nie vir Shiraaz te neem nie aangesien dit ondersteuning vir die hospitaal in die wiele kan ry. Hulle het gesê hulle dink daar is ŉ misverstand en dat hulle hom moet ondervra en binne twee dae sal terugbesorg. Hulle het die drie mans geblinddoek en toe vir sowat ŉ uur met hulle rondgery. Hulle het vir Shiraaz gevra of hy ŉ buitelander is en ons mense het gesê ja. Hulle het ook gevra of hy ŉ paspoort het en of hy ŉ Moslem is waarop ons mense ja geantwoord het.” Volgens Sooliman is die twee werkers van Gift of the Givers afgelaai. “Hulle het gesê hulle wil Shiraaz net ondervra. Hulle wil glo net een of ander misverstand uit die weg ruim, maar ons weet nie wat die misverstand is nie.” Daar was egter nog nie weer ŉ teken van Shiraaz nie. Sooliman het gesê hy sal die departement van internasionale betrekkinge en samewerking oor die voorval verwittig.